钦定古今图书集成/方舆汇编/职方典/第1283卷 > 《浯溪晨眺》许宗鲁
## 钦定古今图书集成/方舆汇编/职方典/第1283卷 > 《浯溪晨眺》许宗鲁

夏泛湘水澨，晨览浯溪𣸣。疏岩抗秀丽，杂卉流芳芬。
径折下入谷，磴盘高蹑云。众木荫繁影，丛篠扇微薰。
台眺极虚豁，槛俯辞喧纷。披荒辨故址，拨翳求所闻。
鲁公留令迹，漫叟焕遗文。经营祖斯籕，纪述宗典坟。
慨此连城璧，炳兹昭代勋。照耀星日辉，呵护神鬼勤。
石鼓载颂周，铜盘始铭殷。遐轨固有类，至宝垂无垠。